Document ID: 31997R0985

ΚΑΝΟΝΙΣΜΟΣ (ΕΚ) αριθ. 985/97 ΤΗΣ ΕΠΙΤΡΟΠΗΣ της 30ής Μαΐου 1997 για την περάτωση της έρευνας αναφορικά με την καταστρατήγηση μέτρων αντιντάμπινγκ που επιβλήθηκαν με τον κανονισμό (ΕΟΚ) αριθ. 993/93 του Συμβουλίου επί των εισαγωγών ορισμένων ηλεκτρονικών ζυγών καταγωγής Ιαπωνίας, με εισαγωγές του ιδίου προϊόντος που συναρμολογείται στην ή/και μεταφορτώνεται μέσω της Ινδονησίας, και για την αναστολή της υπαγωγής του εν λόγω προϊόντος σε διαδικασία καταγραφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποήθηκε από τον κανονισμό (ΕΚ) αριθ. 2331/96 (2), και ιδίως τα άρθρα 9, 13 και 14,
Μετά από διαβούλευση με τη συμβουλευτική επιτροπή,
Εκτιμώντας:
Α. ΔΙΑΔΙΚΑΣΙΑ
(1) Στις 31 Αυγούστου 1996, με τον κανονισμό (ΕΚ) αριθ. 1717/96 (3), η Επιτροπή κίνησε διαδικασία έρευνας για τη, σύμφωνα με τους ισχυρισμούς, καταστρατήγηση των δασμών αντιντάμπινγκ που επιβλήθηκαν με τον κανονισμό (ΕΟΚ) αριθ. 993/93 του Συμβουλίου (4) στις εισαγωγές ορισμένων ηλεκτρονικών ζυγών λιανικής πώλησης (εφεξής αναφερόμενοι ως «REWS») καταγωγής Ιαπωνίας με εισαγωγές του ίδιου προϊόντος που συναρμολογείται στην ή/και μεταφορτώνεται μέσω της Ινδονησίας και, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96 (που εφεξής καλείται «βασικός κανονισμός»), ζήτησε από τις τελωνειακές αρχές να καταγράψουν τις εισαγωγές από την Ινδονησία του προϊόντος που καλύπτεται από την παρούσα έρευνα.
(2) Η έρευνα άρχισε ύστερα από αίτηση, κατ' εφαρμογή του άρθρου 13 παράγραφος 3 του βασικού κανονισμού, που υπεβλήθη εξ ονόματος του κοινοτικού κλάδου παραγωγής από τις ακόλουθες εταιρείες:
- Bizerba GmbH & Co. KG,
- Campesa SA,
- Dataprocess Industria SpA,
- Testut SA,
- Lutrana SA,
- GEC Avery Limited,
- Maatschappij van Berkel's Patent BV,
- Brevetti van Berkel SpA.
(3) Η αίτηση περιείχε αποδεικτικά στοιχεία, σύμφωνα με το άρθρο 13 παράγραφος 3 του βασικού κανονισμού, ότι ο δασμός αντιντάμπινγκ που επιβλήθηκε στις εισαγωγές REWS παραγωγής TEC Corporation, Τόκιο (5) (που εφεξής καλείται «TEC») και καταγωγής Ιαπωνίας θα ήταν δυνατό να καταστρατηγείται από εργασίες συναρμολόγησης στην η/και από μεταφορτώσεις REWS μέσω της Ινδονησίας οι οποίοι στη συνέχεια εξάγονται στην Ινδονησία. Τα αποδεικτικά στοιχεία θεωρήθηκαν επαρκή για τη δικαιολόγηση της κίνησης διαδικασίας έρευνας.
(4) Το υπό εξέταση προϊόν είναι ηλεκτρονικοί ζυγοί λιανικού εμπορίου, στους οποίους ζυγούς είναι ενσωματωμένη η ψηφιακή ένδειξη του βάρους, της τιμής κατά μονάδα και της συνολικής τιμής προς καταβολή, με ή χωρίς εκτυπωτή των στοιχείων αυτών (εφεξής αναφερόμενοι ως «REWS»). Οι REWS υπάγονται προς το παρόν στον κωδικό ΣΟ ex 8423 81 50.
(5) Η έρευνα κάλυψε την περίοδο από την 1η Ιουλίου 1995 έως τις 30 Ιουνίου 1996.
(6) Οι ακόλουθες εταιρείες συνεργάσθηκαν στην έρευνα και υπέβαλαν ικανοποιητικές απαντήσεις στα ερωτηματολόγια:
- TEC Corporation (Ιαπωνία) [εξαγωγέας],
- PT TEC Indonesia (εφεξής TEC Ινδονησίας) [συναρμολογητής],
- TEC Elektronic GmbH [συνδεόμενος εισαγωγέας],
- TEC UK Ltd. [συνδεόμενος εισαγωγέας],
- TEC France International S.A. [συνδεόμενος εισαγωγέας],
- TEC Belgium SA [συνδεόμενος εισαγωγέας],
Οι εταιρείες που ζήτησαν τη διεξαγωγή ακρόασης εντός της προθεσμίας που καθορίζεται στον κανονισμό (ΕΚ) αριθ. 1717/96 έγιναν δεκτές σε ακρόαση. Η Επιτροπή ενημέρωσε τις αρχές της Ιαπωνίας, της Σιγκαπούρης και της Ινδονησίας και διεξήγαγε διαβουλεύσεις με εκπροσώπους της Ινδονησίας.
Η εταιρεία της Ινδονησίας που αναφέρεται στην αίτηση, PT Kahar Duta Sarana (Τζακάρτα, Ινδονησία), ενημέρωσε την Επιτροπή ότι διένειμε REWS στην αγορά της Ινδονησίας αλλά ότι δεν εξήγαγε REWS στην Ευρωπαϊκή Κοινότητα. Συνεπώς, δεν απάντησε στο ερωτηματολόγιο.
Β. ΕΡΕΥΝΑ
(7) Στο άρθρο 13 παράγραφος 1, πρώτη φάση του βασικού κανονισμού προβλέπεται η επέκταση των ισχυόντων δασμών αντιντάμπινγκ στις εισαγωγές τελικών προϊόντων από τρίτες χώρες, όταν σημειώνεται καταστρατήγηση των μέτρων που έχουν τεθεί σε ισχύ. Η έρευνα έδειξε ότι οι εργασίες στην Ινδονησία συνίσταντο σε εργασίες συναρμολόγησης REWS. Στο άρθρο 13 παράγραφος 2 του βασικού κανονισμού καθορίζονται οι προϋποθέσεις υπό τις οποίες γίνεται δεκτό ότι η συναρμόλογηση καταστρατηγεί τα ισχύοντα μέτρα.
Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
1. Φύση της πρακτικής καταστρατήγησης
(8) Η έρευνα απέδειξε ότι η TEC Corporation (Ιαπωνίας) συναρμολογεί REWS στην Ινδονησία μέσω της θυγατρικής της, TEC (Ινδονησίας), και ότι ορισμένοι από τους συναρμολογημένους REWS εξάγονται στην Κοινότητα. Η συναρμολόγηση REWS στην Ινδονησία άρχισε το Μάϊο του 1994 στη νήσο Batham (Ινδονησία), μια ζώνη ελεύθερων συναλλαγών κοντά στη Σιγκαπούρη.
Η Επιτροπή εξακρίβωσε ότι η TEC (Ινδονησίας), η οποία είχε ήδη συσταθεί από το 1992, ανήκει εξ ολοκλήρου στην TEC Singapore Electronics Ltd (εφεξής «TEC Σιγκαπούρης») η οποία, με τη σειρά της, ανήκει εξ ολοκλήρου στην TEC Corporation (Ιαπωνίας). Η εταιρεία αυτή παράγει ηλεκτρονικό εξοπλισμό συμπεριλαμβανομένων των ζυγών REWS, βάσει σύμβασης χορήγησης αδείας που έχει συνάψει με την TEC (Σιγκαπούρης). Η TEC (Ινδονησίας) απεδείχθη ότι συνιστά, εκ των πραγμάτων, συνεργείο της TEC (Σιγκαπούρης) και, συνεπώς, και οι δύο εταιρείες θεωρούνται για τους σκοπούς της έρευνας ότι συνιστούν ενιαία οικονομική οντότητα.
(9) Η TEC (Ινδονησίας) προμηθεύεται όλα τα μέρη που χρησιμοποιούνται για τη συναρμολόγηση REWS από την TEC (Σιγκαπούρης). Η TEC (Σιγκαπούρης) αγοράζει μέρη του εν λόγω προϊόντος από την Ιαπωνία (μεταξύ άλλων, από τη μητρική της εταιρεία TEC Corporation από τη Σιγκαπούρη και από τρίτες χώρες. Επιπλέον, η TEC (Σιγκαπούρης) συναρμολογεί κάρτες τυπωμένου κυκλώματος, οι οποίες πωλούνται, μεταξύ άλλων, στην TEC (Ινδονησίας).
Οι REWS, μόλις συναρμολογηθούν από την TEC (Ινδονησίας), πωλούνται στην TEC (Σιγκαπούρης) η οποία, στη συνέχεια, τους πωλεί στην TEC Corporation (Ιαπωνίας). Η τελευταία αυτή αναλαμβάνει τη διαχείριση των εξαγωγών (εμπορία και τιμολόγηση), όσον αφορά, μεταξύ άλλων, την Κοινότητα. Από φυσικής απόψεως, οι REWS αποστέλλονται στην Κοινότητα από την Ινδονησία.
(10) Η εταιρεία της Ινδονησίας που αναφέρεται στην καταγγελία (PT Kahar Duta Sarana) είναι η εγχώρια εταιρεία διανομής TEC REWS στην Ινδονησία. Κατά τη διάρκεια της περιόδου έρευνας, οι πωλήσεις ζυγών TEC REWS στην PT Kahar Duta Sarana ήταν περιορισμένες σε ποσότητα και εξακριβώθηκε ότι οι πωλήσεις αυτές προορίζονταν μόνο για την αγορά της Ινδονησίας.
Το μεγαλύτερο μέρος των TEC REWS που εξήχθησαν στην Κοινότητα, κατά τη διάρκεια της περιόδου έρευνας πωλήθηκαν στους τέσσερις συνδεόμενους εισαγωγείς που παρατίθενται ανωτέρω (έκτη αιτιολογική σκέψη). Τα υπόλοιπα προϊόντα πωλήθηκαν σε ανεξάρτητους διανομείς στην Κοινότητα.
2. Όροι, δυνάμει του άρθρου 13 παράγραφος 2 του βασικού κανονισμού
i) Έναρξη ή σημαντική αύξηση των εργασιών
(11) Η συναρμολόγηση TEC REWS από την TEC (Ινδονησίας) άρχισαν το Μάιο του 1994, ήτοι μετά την έναρξη της έρευνας αντιντάμπινγκ, το 1991 [ανακοίνωση για την έναρξη διαδικασίας που δημοσιεύθηκε στις 26 Φεβρουαρίου 1991 (6)] η οποία οδήγησε στην επιβολή των αρχικών μέτρων τον Απρίλιο του 1993. Η έρευνα αποκάλυψε ότι δεν συναρμολογήθηκαν TEC REWS από την TEC (Ινδονησίας) πριν από το Μάιο του 1994.
Οι εξαγωγές των συναρμολογουμένων στην Ινδονησία REWS στην Κοινότητα φαίνεται να αυξήθηκαν από μηδέν τεμάχια το Μάιο του 1994 σε 5 114 τεμάχια κατά τη διάρκεια της περιόδου έρευνας.
ii) Κανόνας του 60 % επί της συνολικής αξίας των μερών του συναρμολογημένου προϊόντος
(12) Η αξία των μερών υπολογίσθηκε αναφορικά με τους συναρμολογημένους στην Ινδονησία REWS που εξήχθησαν στην Κοινότητα κατά τη διάρκεια της περιόδου έρευνας.
(13) Όλα τα στοιχεία, υλικά ή άϋλα (όπως το λογισμικό) που αγοράσθηκαν από την TEC (Ινδονησίας) για να ενσωματωθούν στους REWS θεωρήθηκαν ως μέρη. Οποιοδήποτε στοιχείο που κατασκευάσθηκε συναρμολογήθηκε ή αναπτύχθηκε από την TEC (Ινδονησίας) ή την TEC (Σιγκαπούρης) (δεδομένου ότι οι εταιρείες αυτές θεωρούνται ως ενιαία οικονομική οντότητα) για να ενσωματωθεί τους REWS θεωρήθηκε ως μεμονωμένο μέρος στην περίπτωση κατά την οποία, η κατασκευή, η συναρμολόγηση ή η ανάπτυξή του δεν θα ήταν δυνατόν να ανασταλεί δίχως να μειωθεί σημαντικά η αξία του εν λόγω στοιχείου.
Διαπιστώθηκε ότι ήταν δυνατή η αποσυναρμολόγηση όλων των επιμέρους συναρμολογουμένων στοιχείων, εκτός των αισθητήρων φορτίου, σε προηγούμενο στάδιο συναρμολόγησης χωρίς να μειωθεί σημαντικά η αξία τους. Η προστιθέμενη αξία που προκύπτει από τη συναρμολόγηση των εν λόγω επιμέρους στοιχείων ελήφθη υπόψη στο πλαίσιο του ελέγχου του κατά πόσον η προστιθέμενη αξία υπερβαίνει το 25 % του κόστους κατασκευής.
(14) Οι κάρτες τυπωμένου κυκλώματος που συναρμολογήθηκαν από την TEC (Σιγκαπούρης) και πωλήθηκαν στην TEC (Ινδονησίας) για τη συναρμολόγηση REWS που εξάγονται στην Κοινότητα, ανήλθαν στο επίπεδο συναρμολόγησης πριν από τη συναρμολόγηση των διαφόρων επιμέρους στοιχείων (ήτοι ηλεκτρονικών εξαρτημάτων) στην κάρτα χωρίς εξάρτιση. Συνεπώς, η αξία των μερών που αγοράσθηκαν από την TEC (Σιγκαπούρης) για τη συναρμολόγηση των εν λόγω καρτών τυπωμένου κυκλώματος ελήφθη υπόψη για τον υπολογισμό του κατά πόσον τα μέρη αντιπροσωπεύουν ποσοστό 60 % τουλάχιστον της συνολικής αξίας των μερών του συναρμολογημένου προϊόντος, ανάλογα με την αντίστοιχη καταγωγή τους.
Η αξία των αισθητήρων φορτίου (των οποίων η αποσυναρμολόγηση χωρίς να προκληθεί σημαντική υλική ζημία στα συστατικά μέρη και επομένως μείωση της αξίας του προϊόντος θεωρήθηκε αδύνατη), υπολογίσθηκε, συνεπώς, ως το κόστος των μερών που χρησιμοποιούνται κατά τη διάρκεια της διαδικασίας συναρμολόγησης προσαυξημένο κατά το άμεσο κόστος εργασίας και τα γενικά έξοδα κατασκευής.
(15) Η μέση σταθμισμένη αξία μερών καταγωγής Ιαπωνίας που ενσωματώθηκαν στους TEC REWS οι οποίοι συναρμολογήθηκαν από την TEC (Ινδονησίας) και πωλήθηκαν στην Κοινότητα κατά τη διάρκεια της περιόδου έρευνας διαπιστώθηκε ότι υπερέβαινε το κατώτερο όριο του 60 %.
(16) Ωστόσο, διαπιστώθηκε επίσης ότι τον Απρίλιο του 1996 (προς το τέλος της περιόδου έρευνας), η TEC (Ιαπωνίας) μετέφερε στην Ινδονησία την παραγωγή ενός σημαντικού μέρους των δύο τύπων REWS που εξετάζονται στην Κοινότητα. Η μεταφορά αυτή είχε ως αποτέλεσμα τη σημαντική μείωση της αξίας μερών καταγωγής Ιαπωνίας που ενσωματώνονται στους REWS που κατασκευάζονται από την TEC (Ινδονησίας), η οποία στο τέλος της περιόδου έρευνας, ήταν σημαντικά κατώτερη του κατώτατου ορίου 60 %. Ως προς αυτό το σημείο, πρέπει να σημειωθεί ότι η αξία μερών καταγωγής Ιαπωνίας τα οποία ενσωματώθηκαν σε κάθε μεμονωμένο τύπο ήταν, επίσης, κατώτερη του 60 %, στο τέλος της περιόδου έρευνας.
(17) Αν και, κατά κανόνα, η κατάσταση κατά τη συνολική περίοδο έρευνας χρησιμοποιείται ως βάση για την απόφαση ως προς το κατά πόσον είναι σκόπιμο να ληφθούν μέτρα, η Επιτροπή έλαβε υπόψη στη συγκεκριμένη περίπτωση, την ουσιαστική μείωση του ποσοστού των μερών καταγωγής Ιαπωνίας που πραγματοποιήθηκε στο τέλος της περιόδου έρευνας, τη μεταφορά της παραγωγής ενός σημαντικού τμήματος των REWS στην Ινδονησία, και την πιθανότητα διατήρησης της μείωσης του ποσοστού των μερών καταγωγής Ιαπωνίας που χρησιμοποιούνται για τους REWS οι οποίοι συναρμολογούνται από την TEC (Ινδονησίας), δεδομένου ότι απορρέει από μεταβολή της παραγωγικής διαδικασίας της οποίας η μεταστροφή δεν θα ήταν από οικονομικής απόψεως σκόπιμη.
(18) Υπό τις συγκεκριμένες περιστάσεις, η Επιτροπή εκτιμά ότι οι εργασίες συναρμολόγησης της TEC στην Ινδονησία δεν πρέπει να θεωρηθούν ότι πληρούν τόν όρο ως προς την αξία των μερών που παρατίθεται στο άρθρο 13 παράγραφος 2 στοιχείο β).
iii) Κανόνας του 25 %: προστιθέμενη αξία
(19) Η μέση σταθμισμένη προστιθέμενη αξία των μερών που χρησιμοποιήθηκαν για τη συναρμολόγηση των REWS που εξήχθησαν στην Κοινότητα από την TEC (Ινδονησίας) απεδείχθη σημαντικά κατώτερη του κατώτατου ορίου 25 %, όπως ορίζεται στο άρθρο 13 παράγραφος 2 στοιχείο β). Επίσης, η Επιτροπή διαπίστωσε, τυχαίως, ότι η συνολική αξία των μερών καταγωγής Ινδονησίας, συν την προστιθέμενη αξία των μερών που χρησιμοποιούνται κατά τη διάρκεια της διαδικασίας συναρμολόγησης συν τα έξοδα πωλήσεων, τις διοικητικές δαπάνες και άλλα γενικά έξοδα και το κέρδος της TEC (Ινδονησίας) εκπροσωπούσαν μόνο μικρό τμήμα της τιμής εκ του εργοστασίου των REWS (TEC Ινδονησίας).
Δ. ΠΕΡΑΤΩΣΗ ΤΗΣ ΕΡΕΥΝΑΣ
(20) Ενόψει των ανωτέρω διαπιστώσεων, κρίνεται σκόπιμη η περάτωση της παρούσας έρευνας χωρίς την επέκταση των ισχυόντων μέτρων αντιντάμπινγκ. Ως εκ τούτου, είναι σκόπιμο να ανασταλεί η υπαγωγή σε διαδικασία καταγραφής των εισαγωγών REWS από την Ινδονησία, που επεβλήθη με τον κανονισμό (ΕΚ) αριθ. 1717/96 και να καταργηθεί ο εν λόγω κανονισμός.
(21) Ζητήθηκε η γνώμη της συμβουλευτικής επιτροπής, η οποία δεν προέβαλε καμία αντίρρηση.
(22) Τα ενδιαφερόμενα μέρη ενημερώθηκαν σχετικά με τα ουσιαστικά πραγματικά περιστατικά και τις εκτιμήσεις βάσει των οποίων η Επιτροπή προτίθετο να περατώσει την έρευνα και τους εδόθη η ευκαιρία να υποβάλουν τις παρατηρήσεις τους, οι οποίες και ελήφθησαν υπόψη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Περατούται η έρευνα αναφορικά με την καταστρατήγηση των δασμών αντιντάμπινγκ που επιβλήθηκαν με τον κανονισμό (ΕΟΚ) αριθ. 993/93 επί των εισαγωγών ορισμένων ηλεκτρονικών ζυγών λιανικής πώλησης καταγωγής Ιαπωνίας, με εισαγωγές του ιδίου προϊόντος που συναρμολογείται στην ή/και μεταφορτώνεται μέσω της Ινδονησίας, η οποία άρχισε με τον κανονισμό (ΕΚ) αριθ. 1717/96.
Άρθρο 2
Καταργείται ο κανονισμός (ΕΚ) αριθ. 1717/96.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαΐου 1997.

Labels: 18
15
4
1